Valur og Tindastóll leika hreinan úrslitaleik um Íslandsmeistaratitil karla í körfubolta á miðvikudag. Tindastóll vann Val í framlengdum spennutrylli á Sauðárkróki í gærkvöldi.
Það var gríðarleg stemning í Síkinu á Sauðárkróki í gærkvöldi þegar fjórði úrslitaleikur liðanna fór fram. Valsmenn voru með undirtökin lengst af en heimamenn í Tindastóli náðu frumkvæðinu í lok venjulegs leiktíma. Tvær þriggja stiga körfur frá Jacob Calloway sáu hins vegar til þess að jafnt var eftir venjulegan leiktíma, 83-83. Valsmenn fóru svo betur af stað í framlengingunni en Javon Bess jafnaði fyrir Tindastól með þriggja stiga körfu þegar sjö sekúndur voru eftir. Valsmenn fengu eina sókn í viðbót en Pétur Rúnar Birgisson stal innkasti Vals og brunaði alla leið og skoraði sigurkörfu Tindastóls, 97-95. Sigtryggur Arnar Björnsson, leikmaður Tindastóls, var talsvert eftir sig eftir sigurinn.
Framundan er oddaleikur um titilinn á miðvikudagskvöld. Hann fer fram á heimavelli Vals að Hlíðarenda, en þar hefur Valsliðið ekki tapað leik í úrslitakeppninni í vor. 39 ár eru síðan Valur varð síðast Íslandsmeistari karla í körfubolta en Tindastóll hefur aldrei unnið titilinn. Baldur Þór Ragnarsson, þjálfari Tindastóls, segir sína menn þó verða klára í slaginn.
Stjarnan lagði Val með einu marki gegn engu í Bestu deild karla í fótbolta í gærkvöldi. Oliver Haurits skoraði sigurmark Stjörnunnar í uppbótartíma. Þetta var fyrsta tap Valsmanna í vor, en þeir eru áfram í þriðja sæti deildarinnar. Stjarnan lyfti sér í það fjórða með sigrinum. Fyrr í gær vann KA ÍA 3-0 og FH ÍBV 2-0. KA er í efsta sæti deildarinnar sem stendur, en sjöttu umferð lýkur í kvöld. Þar mætast KR og Keflavík, Leiknir og Fram og Víkingur og Breiðablik. Breiðablik getur á ný komist í efsta sætið með sigri í kvöld.
Eftir ótrúlegan sigur Tindastóls gegn Val í úrslitum karla í körfubolta í gærkvöld er ljóst að liðin leika hreinan úrslitaleik um titilinn á miðvikudag.